O **voo 661 de Pakistan International Airlines** era un servizo doméstico de pasaxeiros dende Chitral ata Islamabad, en Paquistán. O día 7 de decembro de 2016 o ATR 42-500 que operaba a ruta esnafrouse preto de Havelian. As 47 persoas a bordo morreron, entre as que estaban o cantante, predicador e empresario Junaid Jamshed, e o Comisionado Adxunto do Distrito de Chitral.

Avión
-----

O avión implicado no accidente era un ATR 42-500, con número de serie 663 e rexistro AP-BHO, entregado a Pakistan International Airlines (PIA) en 2007. En 2009 o aparello resultou danado durante un intento de aterraxe en Lahore, pero posteriormente foi reparado e regresou ao servizo. En 2014 tivo un fallo dun motor, que foi substituído sen que se informase de novos problemas. No momento do accidente o aparello tiña máis de 18 700 horas de voo dende que se unise á frota de PIA e realizóuselle a última certificación en outubro de 2016.

Accidente
---------

O aparello deixou o aeroporto de Chitral ás 3:30 PST e tiña que aterrar no aeroporto Benazir Bhutto de Islamabad ao redor das 4:40. Antes do accidente a tripulación realizou unha chamada de mayday. O avión esnafrouse ao redor das 4:15 quedando os restos en chamas na ladeira dun outeiro entre as vilas de Saddha Batolni e Gug, preto das fábricas de armas de Paquistán en Havelian, na provincia Khyber Pakhtunkhwa, a uns 90 km do aeroporto. Os restos quedaron espallados nunha área duns 2 quilómetros. Segundo unha testemuña, Mohammad Haroon, o avión voaba a moi baixa altura e fixo un ruído agudo, voando de forma errática, de arriba a abaixo, antes de esnafrarse contra o outeiro. "Houbo un gran bang despois de que o avión golpease o lado da montaña e se incendiase".

Foron transmitidos avisos por mesquitas locais para mobilizar a habitantes das vilas, que se apresuraron ao lugar para buscar sobreviventes pero non puideron achegarse debido á calor do incendio. Persoal e helicópteros do exército tamén foron enviados á zona para as operacións de busca e rescate. Taj Muhammad Khan, un funcionario do goberno, dixo que os corpos quedaron queimados máis aló do recoñecemento. Os restos foron levados por aire a laboratorios forenses en Islamabad e Rawalpindi para realizar probas de ADN que axudasen na identificación.

Este foi o sétimo incidente co resultado da perda dun avión de PIA dende o ano 2000. Dos seis anteriores, un tivo vítimas mortais; o voo 688 de PIA en 2006, no cal morreron 45 persoas.

Notas
-----

1. ↑  "No survivors in Pakistan plane crash". *BBC News* (en inglés). 2016-12-07. Consultado o 2018-12-25.
2. 1 2  "Pakistan mourns 47 killed in air crash, as investigators seek answers". *Reuters* (en inglés). 2016-12-08. Consultado o 2018-12-25.
3. 1 2 3  "PIA flight #PK661 crashes, 'bodies burned beyond recognition' (VIDEOS, PHOTOS)". *www.rt.com*. Consultado o 2018-12-25.
4. ↑  "PIA Crash: All 47 Aboard Reported Dead, Blackbox Recovered". *The Quint* (en inglés). Arquivado dende o orixinal o 20 de decembro de 2016. Consultado o 2018-12-25.
5. ↑  "PIA plane crash: All 47 on board killed; Pakistani pop star among victims". *CNN*. Consultado o 2018-12-25.
6. ↑  "PIA AT42 near Havelian on Dec 7th 2016, engine failure". *The Aviation Herald*. Consultado o 2018-12-25.
7. ↑  "Pakistan International Airlines AP-BHO (ATR 42/72 - MSN 663) | Airfleets aviation". *www.airfleets.net*. Consultado o 2018-12-25.
8. ↑  Asghar, Mohammad (2016-12-09). "Initial report says PK-661’s left engine malfunctioned". *DAWN.COM* (en inglés). Consultado o 2018-12-25.
9. ↑  "PIA plane crashes near Abbottabad, all 47 people on board killed". *The News*. Consultado o 2018-12-26.
10. 1 2  "Pakistan opens probe into deadly plane crash that killed 47 - 12/8/2016 6:52:36 AM | Newser". *web.archive.org*. 2016-12-08. Archived from the original on 08/12/2016. Consultado o 2018-12-26.
11. 1 2  Zaheeruddin, Rashid Javed | Manzoor Ali | (2016-12-08). "Nation in grief over airliner tragedy". *DAWN.COM* (en inglés). Consultado o 2018-12-26.
12. ↑  Waldron, Greg (2016-12-08). "​ATR crash is PIA's tenth hull loss since 2000". *Flightglobal.com* (en inglés). Consultado o 2018-12-26.  Carácter espazo nulo en `|título=` na posición 1 (Axuda)

|  |  |
| --- | --- |
| Control de autoridades | 
* Wd: Q100021
* ASN: 20161207-0

 |